<classify> WAZIRI Mkuu, Kassim Majaliwa amewataka wawekezaji katika sekta ya mifugo kuacha tabia ya kuhamisha mifugo yao kwa kuitembeza, badala yake wafi ke katika ranchi za taifa kujifunza namna ya kufuga kisasa ili kuongeza thamani ya mifugo yao.Akifungua Kongamano la Wiki ya Uwekezaji Kagera, Waziri Mkuu alisema wafugaji wengi wanaotembeza mifugo yao katika maeneo mbalimbali na kushindwa kufuga kisasa wamesababisha mifugo yao kujaa majeraha na kusababisha soko la ngozi kushuka katika soko la dunia.Tumekuwa na tabia ya kutembeza mifugo, mtu anatoka Kagera hadi Kigoma anatafuta eneo la kulishia, ngombe anajaa alama na wengine wanaandikwa majina katika miili yao, hivyo wakipeleka ngozi za mifugo yao kuuzwa katika soko la dunia bei inashuka,alisema.Kutokana na kongamano hilo kuwa na wawekezaji na wafanyabiashara kutoka nchi za Afrika Mashariki, Majaliwa aliwataka kufika katika mamlaka za serikali ya Mkoa wa Kagera ili kubainisha namna watakavyowekeza na watapatiwa maeneo mazuri ya kuwekeza katika sekta ya uwekezaji.Nilichokibaini ni kwamba Mkoa wa Kagera una maeneo mazuri na rangi ya kijani na bado eneo la ranchi za taifa lipo la kutosha, ninachowahakikishia ni amani ambayo imetawala hapa na ulinzi, hivyo karibuni muwekeze Kagera kama eneo la kimkakati Afrika Mashariki,alisema.Awali Mkuu wa Mkoa wa Kagera, Marco Gaguti alisema mkoa wa Kagera una hekta za kufugia 100,000 hivyo eneo hilo linaweza kuwatosha wafugaji ambao wana mifugo ambapo wenyeji wanaweza kufuga kwa makundi kuanzia ngombe 200 wanapewa eneo la kufugia.Aidha mpaka sasa Mkoa wa Kagera ametenga hekta 7,000 kwa ajili ya wawekezaji wanaojipanga kufuga kisasa na kuongeza thamani kwa mifugo yao. Wiki ya Uwekezaji Mkoa wa Kagera imewahusisha wakuu wa mikoa 11 ambayo inapakana na Mkoa wa Kagera, wawakilishi wa mabalozi kutoka nchi za Afrika Mashariki na wafanyabiashara kutoka nchi hizo ili kubaini fursa mbalimbali zinazopatikana mkoani humo.  <topic>: kitaifa 